Author: MZV

Predkladacia správa

Európsky hospodársky priestor zahŕňa všetkých pätnásť členských krajín Európskej únie a tri krajiny Európskeho združenia voľného obchodu – Nórske kráľovstvo, Lichtenštajnské kniežatstvo a Islandskú republiku. Dohoda o Európskom hospodárskom priestore bola podpísaná 2. mája 1992 v Porte a nadobudla platnosť 1. januára 1994. S rozšírením Európskej únie sa nové členské krajiny Európskej únie stanú zároveň aj členmi Dohody o Európskom hospodárskom priestore. 

Podľa článku 128 Dohody o Európskom hospodárskom priestore, Slovenská republika, ako budúci člen Európskych spoločenstiev, podala prihlášku na pristúpenie k Dohode o Európskom hospodárskom priestore. Samotné pristúpenie Slovenskej republiky a ostatných nových členských krajín Európskej únie k Dohode o Európskom hospodárskom priestore bude uskutočnené spoločným protokolom k Dohode o Európskom hospodárskom priestore.

Signatármi Protokolu – Dodatku k Dohode o Európskom hospodárskom priestore bude 29 strán: členské krajiny Európskej únie, desať kandidátskych krajín, Európske spoločenstvo, Nórske kráľovstvo, Lichtenštajnské kniežatstvo a Islandská republika. Po ukončení rokovaní Protokol – Dodatok k Dohode o Európskom hospodárskom priestore prechádza schvaľovaním v Európskej komisii a Rade a v orgánoch zmluvných strán. Ratifikácia v kandidátskych krajinách, členských krajinách Európskej únie a v krajinách Európskeho združenia voľného obchodu by sa mala uskutočniť tak, aby Protokol – Dodatok k Dohode o Európskom hospodárskom priestore nadobudol platnosť dňom vstupu nových členských krajín do EÚ. Protokol – Dodatok k Dohode o Európskom hospodárskom priestore bude predložený na rokovanie vlády SR a po jeho podpise na základe splnomocnenia prezidenta bude postúpený na ďalšie ústavné prerokovanie Národnej rade SR a následne na ratifikáciu prezidentovi SR.
	
Cieľom tohto materiálu je stanoviť postup slovenskej strany pri rokovaniach o pristúpení Slovenskej republiky k Dohode o Európskom hospodárskom priestore.

Rokovania sa uskutočnia po dobu troch mesiacov a budú mať bilaterálny charakter. Na jednej strane bude 15 členských krajín a 10 kandidátskych krajín Európskej únie, na druhej strane Nórske kráľovstvo, Lichtenštajnské kniežatstvo a Islandská republika. V priebehu rokovaní je Európska komisia hovorcom len pre súčasné členské krajiny Európskej únie na základe mandátu schváleného Radou Európskej únie pre všeobecné vzťahy a vonkajšie vzťahy. Kandidátske krajiny v rámci rokovaní uplatňujú svoje požiadavky na základe svojho schváleného mandátu. 

Okruhmi otázok pre rokovanie s krajinami Európskeho združenia voľného obchodu pridružených v Európskom hospodárskom priestore bude problematika prechodných období, morské produkty, poľnohospodárske produkty a finančné nástroje.